ועדת הכנסת, כנסת 19, פרוטוקול מספר 63, 2014-01-20 10:30

צחי הנגבי: בוקר טוב לכולם, אנחנו פותחים את הישיבה.

צחי הנגבי: הנושאים על סדר יומנו מצויים לפניכם.

צחי הנגבי: נתחיל בפניית יושב-ראש הכנסת לבטל את ישיבת הכנסת ביום של הנסיעה לפולין.

צחי הנגבי: מזכירת הכנסת, בבקשה.

ירדנה מלר-הורוביץ: בוקר טוב.

ירדנה מלר-הורוביץ: כפי שציין יושב-ראש הוועדה, הכנסת אכן יוצאת לפולין, לאושוויץ-בירקנאו.

ירדנה מלר-הורוביץ: יהיו שם טקסים לציון היום הבין-לאומי לזכר קורבנות השואה.

ירדנה מלר-הורוביץ: זה מפגש יוצא דופן, שלא היה כמותו.

ירדנה מלר-הורוביץ: מרבית חברי הכנסת, 63, יוצאים לשם.

ירדנה מלר-הורוביץ: לאחר הטקסים באושוויץ-בירקנאו אנחנו ניסע לקראקוב, שם יתקיים המפגש הבין-פרלמנטרי בין חברי הכנסת לבין חברי ה"סיים" הפולני וחברי פרלמנטים זרים, מארצות-הברית, קנדה וארצות נוספות מאירופה, במסגרת של נאומים בני דקה.

ירדנה מלר-הורוביץ: ולכן סבר יושב-ראש הכנסת, לאחר שגם בדק עם חברי הכנסת, שרצוי שבאותו יום לא תהיה מליאה.

נסים זאב: יש לי הערה.

נסים זאב: אדוני היושב-ראש, למה שלא נחליט שהישיבה של הכנסת תתקיים שם?

ירדנה מלר-הורוביץ: > הכנסת מקיימת את ישיבותיה בירושלים, במשכן הכנסת.

ירדנה מלר-הורוביץ: המפגש שם הוא לא ישיבת כנסת אלא מפגש בין-פרלמנטרי, שהוא בעל חשיבות.

ירדנה מלר-הורוביץ: ולכן מבקש יושב-ראש הכנסת שבאותו יום לא תתקיים ישיבת כנסת.

צחי הנגבי: זה כולל גם ועדות?

ירדנה מלר-הורוביץ: > בוודאי.

ירדנה מלר-הורוביץ: אנחנו מבקשים בעצם שתי בקשות: שישיבת הכנסת באותו יום תבוטל; ושבשל יציאתו לחוץ לארץ, ימלא את מקומו סגן יושב-ראש הכנסת, חבר הכנסת אורי מקלב.

ירדנה מלר-הורוביץ: כלומר, זה שתי בקשות של אותו עניין.

ירדנה מלר-הורוביץ: הצבעה בעד אישור הבקשות – רוב הבקשות אושרו.

צחי הנגבי: טוב, אז אם אין התנגדות, אנחנו נאשר את שתי הבקשות, גם ביטול ישיבת הכנסת והוועדות ב-27 בחודש, וגם מינויו של אורי מקלב כממלא מקום.

צחי הנגבי: יש עוד בקשה?

ירדנה מלר-הורוביץ: > כן.

ירדנה מלר-הורוביץ: בתחילת פברואר, ביום שני, ג' באדר א', 3 בפברואר 2014, יוצא יושב-ראש הכנסת את הארץ והוא ישוב ביום שישי, ז' באדר א' התשע"ד, 7 בפברואר 2014.

ירדנה מלר-הורוביץ: הוא מבקש שתמלא את מקומו סגנית היושב-ראש, חברת הכנסת גילה גמליאל.

דוד רותם: לאן הוא נוסע?

<ירדנה מלר-הורוביץ: לארצות-הברית.

צחי הנגבי: יש הערות?

צחי הנגבי: התנגדות?

צחי הנגבי: הצבעה בעד אישור הבקשה – רוב הבקשה אושרה.

צחי הנגבי: הבקשה אושרה גם היא.

צחי הנגבי: לפנינו בקשת יושב-ראש ועדת העבודה, הרווחה והבריאות להעברת הצעת חוק הכשרות המשפטית והאפוטרופסות, של חבר הכנסת דוד אזולאי, מוועדת החוקה, חוק ומשפט לדיון בוועדת העבודה, הרווחה והבריאות.

חיים כץ: לא, דוד רותם דיבר עם היועצת המשפטית, ואנחנו יורדים מזה.

צחי הנגבי: אז הנושא מוסר מסדר היום.

אברהם מיכאלי: אז זה נשאר בוועדת החוקה?

צחי הנגבי: כן.

צחי הנגבי: בקשת יו"ר ועדת הכלכלה להעברת הצעה לדיון מהיר בנושא ייעוד כספי מכירות דירות הדיור הציבורי נוכח כניסת חוק הדיור הציבורי לתוקף, של קבוצת חברי כנסת, מוועדת העבודה, הרווחה והבריאות לוועדת הכלכלה.

צחי הנגבי: אני מבין שבנושא הזה אין הסכמה.

חיים כץ: אין הסכמה.

חיים כץ: דב חנין צריך לדבר, זה דיון מהיר שלו.

צחי הנגבי: נתחיל בבקשת יושב-ראש ועדת הכלכלה, ואחרי זה דב חנין יתייחס.

אבישי ברוורמן: השיחה הזאת היא שיחה שחוזרת מפעם לפעם.

אבישי ברוורמן: הנושא נדון בוועדת הכלכלה ותמיד היה בוועדת הכלכלה.

אבישי ברוורמן: במדינת ישראל מתחלפים יושבי-ראש ועדות, וצריך לעשות את זה בצורה מסודרת, זה הכול.

אבישי ברוורמן: תמיד זה היה בכלכלה.

אבישי ברוורמן: לאה, את רוצה להוסיף?

<לאה ורון: כן.

<לאה ורון: על סדר יומה של ועדת הכלכלה ב-15 בחודש יש תקנות בנושא הדיור הציבורי.

<לאה ורון: אני מניחה שהוועדה לא תסיים את הדיון בתקנות, וכך יכול להיווצר מצב שבעוד הוועדה דנה בתקנות, בדיון המהיר תדון ועדה אחרת.

צחי הנגבי: חבר הכנסת חנין, בבקשה.

דב חנין: תודה, אדוני.

דב חנין: אני מבטא את עמדת כל יוזמי הדיון המהיר; חברת הכנסת אורלי לוי אבקסיס נמצאת בדרכה לכנסת, ואולי תצטרף אלינו בדקות הקרובות.

דב חנין: אני מבקש להביא בפני הוועדה שלושה שיקולים.

צחי הנגבי: לפני השיקולים, מה העמדה שלך?

דב חנין: העמדה שלי היא שהדיון הספציפי הזה צריך להיות בוועדת העבודה, הרווחה והבריאות של הכנסת.

דב חנין: אני חושב שיש שלושה טעמים עקרוניים לכך שהבקשה שלנו צריכה להתקבל.

דב חנין: ראשית, זה דיון מהיר שאנחנו יזמנו.

דב חנין: הרי חבר הכנסת יוזמים דיון מהיר כדי לקדם נושא מסוים מזווית מסוימת שחשובה להם.

דב חנין: אנחנו לא באים כרגע להחליט בין סמכויות של ועדות, אבל אנחנו מודאגים מהיבטים של רווחה והשלכות של רווחה בהחלטה שתתקבל בסוגיית הדיור הציבורי.

דב חנין: אני רוצה לומר לחברי הכנסת שדיור ציבורי זו שאלה שהיא ודאי גם שאלה כלכלית, אבל אנחנו לא רצינו את הדיון הכלכלי כאן, אלא רצינו להתייחס למצבם של אנשים שנמצאים במצוקה מאוד גדולה, באותה שכבה שלא מסוגלת להגיע לדירה בשום אופן ובשום צורה, והיא זקוקה לדיור ציבורי, אבל בעצם הדיור הציבורי הולך ונעלם בעקבות כניסת החוק לתוקף.

דב חנין: ולכן זאת סוגיה שהיא באופן מובהק סוגיית רווחה.

דב חנין: אגב, שר הרווחה מינה ועדה למאבק בעוני, ואחת מוועדות המשנה של ועדה זו היא ועדה שעוסקת בדיור, בדגש על דיור ציבורי.

דב חנין: כולנו שמענו הבוקר ברדיו ריאיון מאוד מעניין עם אריה בר, שהיה בעבר מנכ"ל משרד הפנים, והוא דיבר על הדיור הציבורי כסוגיה מובהקת של רווחה.

דב חנין: אז הטעם הראשון הוא שאנחנו, יוזמי הדיון המהיר, ביקשנו אותו כדיון בוועדת הרווחה.

פנינה תמנו: אם - - - רציני, זה צריך להיות בכלכלה.

צחי הנגבי: רבותיי, תנו לו לסיים.

צחי הנגבי: אחרי זה אני רוצה לשמוע את יושב-ראש ועדת העבודה והרווחה.

דב חנין: חלוקת העבודה בין ועדות הכנסת יוצרת, חברת הכנסת פנינה תמנו-שטה, תחומי מומחיות ספציפיים לוועדות השונות.

דב חנין: ועדת הכלכלה יודעת לדבר על בעיות כלכליות, וועדת העבודה והרווחה יודעת לדבר על בעיות רווחה.

דב חנין: ומי כמוך, שיודעת לייצג את הציבורים האלה, צריכה להבין שאנחנו פה מדברים על שאלה שהיא באופן מובהק לחלוטין שאלה של רווחה, בהיבט הזה שלה.

דב חנין: אפשר הרי, באופן עקרוני, לקחת את הדיון הזה גם לוועדת כספים - - -

יצחק וקנין: אתה יכול לקחת את זה לכל ועדה שאתה רוצה.

פנינה תמנו: אדוני היושב-ראש, אם אנחנו רוצים פתרונות - - -

צחי הנגבי: סליחה, פנינה.

יצחק וקנין: זה לא "שירים כבקשתך".

צחי הנגבי: איציק, תסייעו לי לנהל את זה בדרך מובנית.

צחי הנגבי: תודה.

דב חנין: ההיבט השני נוגע לקוד יחסים, שלא כתוב בשום מקום, בין הנשיאות לבין ועדת הכנסת.

דב חנין: במקרה הזה התקבלה החלטת נשיאות.

דב חנין: המקובל הוא שוועדת הכנסת יכולה לשנות במצבים מסוימים את החלטת הנשיאות, אבל דרך השגרה של התנהלות ועדת הכנסת היא איזשהו כבוד להחלטת הנשיאות.

דב חנין: ואם אין איזשהו טעם מיוחד שבגינו ועדת הכנסת משתכנעת שהנשיאות שגתה באופן מהותי, אז ועדת הכנסת נוטה לאמץ את החלטות הנשיאות.

דב חנין: זה נוגע לאישורים של הצעות לסדר במליאה ועוד.

דב חנין: בפנייה שלי אני אמנם לא מייצג את הנשיאות אלא רק את היוזמים, אבל במקרה הזה אני בהחלט חושב שיש טעם ומקום לאשר את הצעתה של הנשיאות ולא להפוך את ההחלטה הזאת על פיה.

דב חנין: אני רוצה לסיים ולומר – ושוב, אני אומר את הדברים בשם היוזמים – שאם היינו יודעים מראש שהוועדה שהדיון הזה יגיע אליה היא לא ועדת העבודה והרווחה, שבאמצעותה רצינו למקד את הדיון, לא היינו מגישים בקשה כזאת לדיון מהיר.

דב חנין: כמו שמנהלת ועדת הכלכלה אמרה ביושר, ישנן סוגיות שנדונות בוועדת הכלכלה, ולזה אנחנו לא צריכים דיון מהיר, כי זה ממילא נמצא על שולחנה של ועדת הכלכלה, אז למה לנו לבזבז דיון מהיר על זה?

דב חנין: לקחנו את המכסה שלנו היקרה מפז של דיון מהיר, השקענו אותה בוועדה העבודה והרווחה, ועכשיו אנחנו מקבלים משהו שהוא קיים ממילא, כי בוועדת הכלכלה ממילא דנים בזה.

דב חנין: תודה.

צחי הנגבי: תודה.

צחי הנגבי: יש שלושה שנרשמו לדיון בינתיים: פנינה, איציק ואורלי.

צחי הנגבי: יושב-ראש ועדת ער"ב, בבקשה.

חיים כץ: תשמע, אני תומך במה שאמר דב חנין.

חיים כץ: אני לא מחפש עבודה ואני לא רוצה להיכנס לקטע של ועדת הכלכלה בעניין הזה, אבל אם אנחנו מדברים על נושא רווחה, אז... אני חושב שדב חנין צודק.

חיים כץ: ואני לא בא לריב פה עם אף אחד.

צחי הנגבי: פנינה, בבקשה.

פנינה תמנו: כמי שיושבת גם בנשיאות, אני מסתכלת על ניסוח הבקשה לדיון מהיר, "ייעוד כספי מכירת דירות הדיור הציבורי נוכח כניסת חוק הדיור הציבורי לתוקף", וחושבת שאם אנחנו מדברים על זה, אז על פי סעיף 100 של התקנון, זה אמור להיות בוועדת הכלכלה.

פנינה תמנו: יכול להיות שבאמת היה פה ניסוח שצריך לנסח אותו מחדש ולבקש דיון נוסף.

פנינה תמנו: אם באמת - - -

אורלי לוי אבקסיס: אבל הנשיאות אישרה את זה לרווחה.

פנינה תמנו: אם אנחנו באמת רוצים לדון בנושא הרווחה, אז אולי צריך להגיש מחדש בקשה לדיון מהיר - - -

אורלי לוי אבקסיס: אבל אתם כבר אישרתם את זה לוועדת העבודה והרווחה.

צחי הנגבי: יש פה דיון חוצה מפלגות, חוצה אופוזיציה וקואליציה, שזה יפה - - -

אברהם מיכאלי: יש פה דיון על כבודה של הנשיאות.

צחי הנגבי: שנייה, תכף אני אבקש ממזכירת הכנסת להתייחס לעניין הנשיאות, אבל לפני כן, חבר הכנסת וקנין, בבקשה.

יצחק וקנין: רבותיי, את חטאיי אני מזכיר היום.

יצחק וקנין: אני יושב בנשיאות.

יצחק וקנין: כשעולה הנושא הזה, אני היחיד שמעיר לנשיאות ואומר: רבותיי, הנושא הזה צריך להיות בוועדת הכלכלה.

יצחק וקנין: מהנהן לי סגן מזכירת הכנסת, נאזם, שהוא מקבל את זה, הוא אומר "נכון, נכון".

יצחק וקנין: כולם שתקו, אף אחד לא דיבר, ונשארתי לבד בנשיאות בנושא הזה.

יצחק וקנין: אני אומר פה את הדברים כהווייתם, את מה שקרה בנשיאות.

יצחק וקנין: אני הערתי על כך ואמרתי שהנושא הוא פרופר ועדת הכלכלה.

יצחק וקנין: אבל מאחר שבנשיאות נשארתי.

יצחק וקנין: ..

יצחק וקנין: אף אחד לא...

פנינה תמנו: אני לא הייתי בישיבה הזאת.

יצחק וקנין: אבל אני אומר לך שזאת המציאות שהייתה, ואני הערתי על כך ואמרתי את דעתי, אבל הנשיאות נשארה בדעה שכמו שזה הוגש, ככה זה נשאר.

יצחק וקנין: רבותיי, איך הולכים הנושאים הדחופים כשרוצים להגיש דיון מהיר לוועדה כזאת או אחרת?

יצחק וקנין: אנחנו מקבלים את זה מסודר: זה הולך לוועדת הכלכלה, זה לוועדת הכספים וכולי.

יצחק וקנין: זה מוגש על פי הנושאים.

יצחק וקנין: וכאן הנושא היה בוועדת העבודה והרווחה, ואני הערתי על כך, אמרתי: רבותיי, הנושא צריך להיות בוועדה הכלכלה ולא פה.

<ארבל אסטרחן: זה לפי בקשת המציעים.

צחי הנגבי: אורלי, בבקשה.

אורלי לוי אבקסיס: המציעים לא סתם - - -

יצחק וקנין: ולכן אני אומר שהמציעים כנראה ביקשו את זה בבקשה שלהם ו - - -

אורלי לוי אבקסיס: נכון.

אורלי לוי אבקסיס: צריך לקחת בחשבון שדברים השתנו מאז קביעת ועדת הכלכלה כבית ההיסטורי של החוק הזה.

אורלי לוי אבקסיס: אנחנו צריכים לזכור שהיום הקריטריונים לדיור ציבורי הפכו להיות נושא רווחה לחלוטין.

אורלי לוי אבקסיס: היום זכאי הדיור הציבורי הם רק נתמכי קצבאות.

אורלי לוי אבקסיס: העלו את הקריטריונים ברמה כזו שאם אתה לא נכה עם רגל אחת בקבר, אתה לא זכאי.

אורלי לוי אבקסיס: ולכן יש לכך השלכות ארוכות טווח דווקא על ציבור הרווחה הקשה ביותר במדינת ישראל.

אורלי לוי אבקסיס: ולכן לא ייתכן שדיון שיש לו השלכות כאלו על ילדים בסיכון ללא קורת גג, על אימהות חד-הוריות עם שלושה וארבעה ילדים – כי עם פחות מזה אתה לא זכאי לדיור ציבורי – על נכים, על עולים חדשים ועוד...

אורלי לוי אבקסיס: צריך לזכור שהוועדה שהכי מכירה את הנושאים הללו, שהכי יורדת לעומק בנושאים הללו, זו ועדת הרווחה.

אורלי לוי אבקסיס: ולכן אני חושבת שהבית הטבעי של החוק הזה אמור להיות ועדת העבודה והרווחה.

אורלי לוי אבקסיס: יכול להיות שמשיקולים פוליטיים בעבר, נקבעה ועדת הכלכלה.

אורלי לוי אבקסיס: אבל אנחנו במציאות אחרת, שבה כל הזכאים הם רווחה, ואין להם שום נגיעה אחרת.

אורלי לוי אבקסיס: ולכן, בניוד הכספים שיתקבלו בתמורה, יש סכנה חברתית גדולה ביותר אם לא הוועדה שיודעת לראות ולצפות את העתיד-לבוא תדון בכך.

אורלי לוי אבקסיס: ולכן אני חושבת שלנושא הזה אין בית אחר פרט לוועדת העבודה והרווחה.

אורלי לוי אבקסיס: כולם נתמכי סעד, ואנחנו צריכים לשמוע את הביטוח הלאומי, את ההשלכות של החוק הזה, את צביעת הכסף ולאן ילכו הכספים – כי אנחנו יודעים שבעבר - - -

יצחק וקנין: את מדברת על החוק?

אורלי לוי אבקסיס: לא, על הדיון המהיר.

אורלי לוי אבקסיס: אבל לא סתם ביקשנו את ועדת העבודה והרווחה.

נסים זאב: הם הוועדה המוסמכת לשנות את הקריטריונים הקשיחים של משרד השיכון.

צחי הנגבי: לא, זה רק דיון, זה לא הצעת חוק.

אורלי לוי אבקסיס: למה זה כל כך רלוונטי, צביעת הכספים?

אורלי לוי אבקסיס: כי התוצאה היא שבעבר, למרות שהחוק היה ברור ולמרות שהחלטת ממשלה משנת 2000, החלטה 746, אמרה שהכספים האלה יהיו למלאי דיור נוסף – הלכה למעשה זה לא התקיים: כמעט שלושה מיליארד נלקחו לכל מיני מטרות אחרות, רק לא למטרה הזו.

אורלי לוי אבקסיס: ופה אנחנו צריכים לראות איך אנחנו - - -

צחי הנגבי: רבותיי, אנחנו מתקדמים.

צחי הנגבי: אני רוצה לשמוע את מזכירת הכנסת, ולאחר מכן, כסיכום, את דבר יושב-ראש ועדת הכלכלה.

ירדנה מלר-הורוביץ: הבקשות לדיון מהיר מועברות למזכירות הכנסת ביום ראשון עד שעות הצהריים.

ירדנה מלר-הורוביץ: בשעות הצהריים אנחנו בודקים את ההצעות.

ירדנה מלר-הורוביץ: הן מוגשות עם הבקשה לדיון בוועדה מסוימת.

ירדנה מלר-הורוביץ: לעתים, כשרואים נושאים כאלה, סגן המזכירה, נאזם, מצלצל לחבר הכנסת ושואל אם הוא בטוח שהוא רוצה לוועדה הזו למרות שזה נושא שברובו מצוי בסמכות של ועדה אחרת.

ירדנה מלר-הורוביץ: גם בנושא הזה זה נבדק.

ירדנה מלר-הורוביץ: זה הגיע כך כי זה היה הרצון של חברי הכנסת, שזה יידון בוועדת העבודה, הרווחה והבריאות.

ירדנה מלר-הורוביץ: אנחנו לא יכולים לשנות את הרצון שלהם.

ירדנה מלר-הורוביץ: אנחנו יכולים להביא לתשומת לבם את הסמכויות של הוועדות השונות, אבל הובהר לנו שההיבט הוא היבט של רווחה, וכך מביאים את זה לנשיאות.

ירדנה מלר-הורוביץ: ואכן כך זה הובא לישיבת הנשיאות, ואני לא יכולה לשנות.

ירדנה מלר-הורוביץ: זה נכון שזה בסמכות של ועדת הכלכלה, אבל היה לזה היבט אחר, וכך זה אושר וכך זה הועבר לוועדה.

ירדנה מלר-הורוביץ: זה מבחינת הפרוצדורה והתהליך.

ירדנה מלר-הורוביץ: זאת אומרת, זאת לא הייתה טעות אלא מלכתחילה זה היה רצון חברי הכנסת המציעים.

אברהם מיכאלי: זאת הייתה כוונת המחוקק.

צחי הנגבי: אני נוטה לא לקיים הצבעה היום, כי נראה לי שתהיה מיד רביזיה ונצטרך ממילא לעשות איזושהי הידברות.

אורלי לוי אבקסיס: לא, אני חושבת שכדאי לעשות הצבעה.

אורלי לוי אבקסיס: מקסימום תהיה רביזיה ואז אנחנו - - -

צחי הנגבי: רבותיי, יושב-ראש הקואליציה, שלא יכול להיות פה, ביקש שנאפשר לו לנסות ליישר את ההדורים ביום-יומיים הקרובים.

צחי הנגבי: במידה שלא תהיה הסכמה ביומיים הקרובים, אנחנו נקיים הצבעה.

צחי הנגבי: עכשיו נשמע את אבישי.

אבישי ברוורמן: אדוני היושב-ראש, אני קודם כול - - -

אורלי לוי אבקסיס: אני - - -

צחי הנגבי: אני לא עושה הצבעה היום.

אורלי לוי אבקסיס: למה?

צחי הנגבי: כי יש בקשה של יו"ר הקואליציה.

צחי הנגבי: יש מחלוקת בתוך הקואליציה ומחלוקת גם בתוך האופוזיציה.

אורלי לוי אבקסיס: אני אגיד לך מה הסכנה: שבסופו של דבר יעבירו את זה לוועדת הכספים למרות שזה נושא שאין לו נגיעה בכלל - - -

יצחק וקנין: זה לא יכול לעבור לוועדת הכספים.

צחי הנגבי: אין פה סכנה.

צחי הנגבי: אם לא תהיה הסכמה - - -

<קריאות: - - -

צחי הנגבי: רבותיי - - -

דב חנין: פנינה, תזכרי - - -

צחי הנגבי: חבר הכנסת חנין, אני קורא אותך לסדר.

צחי הנגבי: אבישי, בבקשה.

אבישי ברוורמן: אדוני היושב-ראש, מכובדיי חברי הכנסת, אני מאוד מכבד את החברים ואת הנושא.

אבישי ברוורמן: אני לא איש ריב ואיש מדון.

אבישי ברוורמן: אני רוצה להגיד שכבר שנים ככלכלן מפריע לי מאוד העניין שיש דבר כזה חברתי ויש דבר כזה כלכלי.

אבישי ברוורמן: כל חיי הבוגרים הסברתי שזו טעות להגיד שכלכלה זה כספים וכולי, אבל אי-שוויון ועוני זה לא כלכלה.

אבישי ברוורמן: זה הכול כלכלה.

אבישי ברוורמן: ולכן נושא חשמל, כל נושא הנכים – אצלנו.

אבישי ברוורמן: כללי המים, תאגידי המים – כל הנושא.

אבישי ברוורמן: .. ולכן בנושא הזה - - -

חיים כץ: איזה נכים?

<לאה ורון: הנחות במחירי החשמל לנכים.

אורלי לוי אבקסיס: אדרבא ואדרבא.

אורלי לוי אבקסיס: לכן מדובר באוכלוסיית מצוקה.

אבישי ברוורמן: אני לא מבין מדוע חברת הנסת אורלי לוי וחיים כץ, שאני מכבד ואנחנו בידידות.

אבישי ברוורמן: ..

אבישי ברוורמן: מדוע לא לכבד את מקומה של הכנסת?

אבישי ברוורמן: הלא אני אתן לכם את כל הבמה.

אבישי ברוורמן: אני לא אלך לכפות פה דרך כזו או אחרת.

אבישי ברוורמן: הלא יש דרך כאן.

אבישי ברוורמן: חשוב לי שזה יירשם בפרוטוקול: השיכון והדיור מצויים בתחום ענייניה של ועדת הכלכלה – אלא אם כן יחליטו אחרת – המקיימת בנושאים אלה דיונים רבים.

אבישי ברוורמן: לאחרונה הופיע בפניה שר הבינוי והשיכון ונתן דיווח כמתחייב מהעניינים האלה.

אבישי ברוורמן: חוק הדיור הציבורי (זכויות רכישה) התקבל ב-19.10.1998 והוכן בוועדת הכלכלה.

אבישי ברוורמן: בנוסף, הממשלה החליטה להביא לכנסת את הצעת החוק הדיור הציבורי, שהתקבלה בקריאה ראשונה ב-25.11.2013.

אבישי ברוורמן: המלצת הלשכה המשפטית של הכנסת הייתה שלפי תקנון הכנסת הוועדה המוסמכת לדון בהצעה זו ועדת הכלכלה.

אבישי ברוורמן: החלטת מליאת הכנסת הייתה להעביר את ההצעה לוועדת הכלכלה.

אבישי ברוורמן: ולכן אני שואל - - -

אורלי לוי אבקסיס: אבל הממשלה הציעה להעביר את זה לכספים.

אבישי ברוורמן: אני אומר שאנחנו עכשיו במשטר חדש.

אבישי ברוורמן: אני באופוזיציה.

אבישי ברוורמן: אנחנו במשטר שבו כל פעם מישהו בא ויש לו יותר כוח פוליטי, אז הוא מעביר את זה לכאן.

אבישי ברוורמן: אבל אני חושב שצריך להיות סדר.

אבישי ברוורמן: מבחינתי אנחנו לא באים פה לפסול.

אבישי ברוורמן: אני אשלול את זכות הדיבור והצעקה מאורלי?

אבישי ברוורמן: אני רק מדבר על דבר אחד: נהלים וכבודה של הכנסת.

אבישי ברוורמן: כי אני חושב שמתחילים פה תהליכים שבהם כל פעם יש מישהו אחר שמוביל דיון ורוצה את זה בוועדה כזאת או ועדה אחרת.

אבישי ברוורמן: אבל צריך שיהיה פה סדר.

אבישי ברוורמן: ואני לא בא פה בתור אדם שמנסה לכפות, הלא אתם רואים שאני מתנהג בכבוד בכל נושא.

אבישי ברוורמן: ולכן אני אומר: אנא, בואו נגיע, ברוח מה שאמר היושב-ראש – ניתן לאורלי את הבמה, ניתן גם לחיים.

אבישי ברוורמן: הרי מעולם לא – הדיונים בוועדת הכלכלה הם רציניים ומכובדים.

אבישי ברוורמן: הוויכוח הזה הוא עוד שלב בתהליך שבו כמעט כל שבוע באים לכאן וכל אחד רוצה – ואני חושב שצריך להפסיק עם זה.

צחי הנגבי: חיים, בבקשה.

חיים כץ: אהבתי לשמוע את דבריו של אבישי.

חיים כץ: אני 15 שנה חבר כנסת, ורק בשבועיים או שלושה האחרונים אני בא לפה להתווכח על ועדות.

חיים כץ: אם אני צריך לצעוק את צעקת הקוזק הנגזל, אז אני אגיד שכל הדיונים על המפעלים הכושלים נערכים בכספים.

חיים כץ: אם זה ככה, אסור להם להיות שם, הכול צריך להיות בוועדת העבודה והרווחה.

חיים כץ: אבל לא באתי ולא התלוננתי.

חיים כץ: אם היו באים חברי כנסת ואומרים לי שהם רוצים לדון על הטלפון בוועדה מסוימת, בחיים לא הייתי מערער על זה.

חיים כץ: באו חברי כנסת ואמרו שהם רוצים לגעת ברווחה.

חיים כץ: אז מה המלחמה כאילו אני כל יום - - - ?

חיים כץ: ראיתי פה לפני זה שבאו הוועדות והתחילו המלחמות.

חיים כץ: אמרתי לדוד רותם: אני לא יודע על מה אתה מדבר.

חיים כץ: ניגשתי ליועצת המשפטית והיא אמרה לי שהוא צודק.

חיים כץ: אז אמרתי "למה הגשתם?

חיים כץ: " ומשכנו את זה.

חיים כץ: כלומר, אני לא במשחק הזה.

חיים כץ: במשחק הזה, אם אנחנו הולכים כמו שהוא אמר, אז הרי הכול כלכלי, כי אין דבר שלא עולה כסף.

חיים כץ: אז הכול צריך להיות בוועדת הכלכלה, ואפשר לסגור את שאר ועדות הכנסת.

חיים כץ: אפשר לסגור למה הכול זה כלכלה, אין משהו אחד שאתה נוגע בו והוא לא עולה כסף.

חיים כץ: אני אומר לך, אני מוכן שיגידו שהדיון המהיר הזה – ובכלל, זה שאני יושב פה על דיון מהיר זה נראה לי מגוחך.

חיים כץ: שייקחו את כל נושא העובדים רק לוועדת העבודה והרווחה: הפרטה, סגירת מפעלים, מפעלים במשבר – אני אגיד לך מתי זה נוצל: כשאין כנסת, כשמקימים כנסת חדשה, ויש ועדת הכספים ואין ועדות אחרות, אז אם קורה משהו, מעבירים את זה לוועדת הכספים, ואחר כך אומרים: אוקיי, זה ימשיך בוועדת הכספים למה אין ועדות אחרות.

חיים כץ: אם יקבלו החלטות שעושות סדר, חלוקה מסודרת, אז אולי לא יהיו ויכוחים.

חיים כץ: אבל נכון להיום, אם באו חברי כנסת ואמרו שהם רוצים לדון בקריטריונים שמזכים ברווחה, אז זה צריך להיות בוועדת הרווחה.

חיים כץ: אבל, עוד פעם, זה לא חקיקה.

חיים כץ: אם זה היה חקיקה, הייתי בא היום לאבישי ואומר לו: תשמע, בוא נעשה ועדה משותפת.

אבישי ברוורמן: זה הציבור, זה לא אנחנו.

אבישי ברוורמן: אני לא שם את החוקים האלה על הקרקפת שלי.

חיים כץ: זה לא קרדיטים שאני – לא יודע מה.

חיים כץ: אבל הנה, נתנו לי רעיון: כל ועדה שתעשה דיון בנושא עובדים תלך לוועדת העבודה.

חיים כץ: וילמה, שמעת?

חיים כץ: על כל ועדה תבואי ותילחמי – זה הרי לא רציני.

אורלי לוי אבקסיס: אני גם חושבת שצריך לכבד את המציעים כשהם מבקשים משהו.

אבישי ברוורמן: הסיבה שהחוק בוועדת הכלכלה - - -

אורלי לוי אבקסיס: הרי זה דיון מהיר, והמציעים חשבו למה הם רוצים להעביר את זה לוועדה הזאת.

צחי הנגבי: איתן כבל, בבקשה.

אורלי לוי אבקסיס: צחי, מעניין אותי כמה דיונים מהירים פה הגיעו - - -

צחי הנגבי: אף פעם.

אורלי לוי אבקסיס: לכן אני אומרת שצריך לכבד את המציעים.

איתן כבל: אדוני היושב-ראש, זה כבר הפך להיות ועדות כמו לבחור לאיזה בית משפט ללכת להגיש את העתירה, זה כבר ממש נהיה כך.

איתן כבל: אני הצעתי פה לפני שבועיים, עם כל הכבוד ליושב-ראש הקואליציה.

איתן כבל: .. ואני אומר את זה לך, כי לך, כיושב-ראש ועדת הכנסת, יש הזדמנות לעשות אחת ולתמיד סדר בעניין חשוב זה.

איתן כבל: העניינים האלה של ועדות הפכו... יש כללים.

איתן כבל: אם רוצים לשנות את הכללים... אני לא רוצה להיכנס, בוודאי לא בין שני אריות, חיים ואבישי.

איתן כבל: אבל לגופו של עניין, מה שאני רוצה לומר זה שההתנהלות שכל פעם אנחנו מגיעים לכאן ומרגישים לא נעים, ומתחיל לובי...

איתן כבל: ואורלי אומרת לי "איתן, זה רווחה" וההוא אומר לי ככה וההוא אומר לי ככה...

איתן כבל: ואותו דבר גם אני, בעניינים אחרים, אני אומר את האמת - - -

אורלי לוי אבקסיס: אבל פה זה דיון מהיר.

אורלי לוי אבקסיס: לא מכבדים את המציעים.

איתן כבל: השאלה היא לא אם אתה מכבד, אלא מה כללי הבית.

איתן כבל: ולכן אני מציע לאדוני שאם ייקבע כלל - - -

צחי הנגבי: רק שתדע שמחר – כבר קבענו את זה מזמן, בגלל הסיטואציה פה שהתחילה כבר להטריף אותנו – יש דיון עקרוני בנושא ועדות, בגלל הסיפור של דוד צור.

צחי הנגבי: קבענו דיון בהצעות חוק ובהצעות לסדר היום, ואנחנו נוסיף לזה גם את הדיון המהיר.

איתן כבל: מאה אחוז, זו הזדמנות לנסות לעשות סדר בעניין.

איתן כבל: אגב, שניהם צודקים בעניין הזה.

צחי הנגבי: אבל בלי קשר לזה, הדיון העקרוני יכול לקחת הרבה זמן, ובנושא הזה נצטרך לקבל החלטה.

צחי הנגבי: אז אני אבקש מיריב לגמור את זה כמה שיותר מהיר.

אורלי לוי אבקסיס: צחי, חשוב לי להעיר עוד משהו: הרי כל הרעיון של המסגרת של דיון מהיר הוא שחברי הכנסת רואים לנכון שהנושא שהם מעלים לוועדה מסוימת, שם זו הסביבה המקצועית שלו.

צחי הנגבי: אבל העניין של דיון מהיר זה הדחיפות שלו.

צחי הנגבי: אי אפשר למשוך את זה.

אורלי לוי אבקסיס: בדיוק.

אורלי לוי אבקסיס: בשורה התחתונה חברי הכנסת המציעים ראו לנכון שזה יהיה בוועדת העבודה והרווחה.

איתן כבל: אורלי, היפה בדיון הזה הוא שכולם צודקים.

אורלי לוי אבקסיס: אנחנו רוצים הצבעה.

נסים זאב: יש לי הצעה.

נסים זאב: בדרך כלל דיון מהיר זה שעה.

נסים זאב: אז ניתן לזה שעתיים, עם שני יושבי-ראש הוועדות.

נסים זאב: שתהיה ועדה משותפת ושישבו שניהם.

חיים כץ: אבל זה דיון מהיר.

נסים זאב: אני חושב שזה הכי מהיר שיכול להיות.

אורלי לוי אבקסיס: אולי על החוק עצמו כדאי לעשות ועדה משותפת.

צחי הנגבי: ועדה אחת תעשה את ה"דיון" וועדה שנייה תעשה את ה"מהיר".

צחי הנגבי: פנינה, את רוצה לומר משהו בעניין הזה?

פנינה תמנו: כן, אני חושבת שבנושא המהותי של - - -

אורלי לוי אבקסיס: אני מקווה שתחזיקי בעמדה הזו גם כאשר יש עתיד יבקשו להעביר את זה לוועדת הכספים.

אורלי לוי אבקסיס: זה בפרוטוקול.

פנינה תמנו: תסלחי לי, אני חושבת ש - - -

אורלי לוי אבקסיס: לא, אני רק אומרת ש - - -

צחי הנגבי: רבותיי, לא לריב.

פנינה תמנו: חברת הכנסת לוי, אני חושבת שאני מגיבה באופן ענייני.

פנינה תמנו: אי אפשר שהבית הזה מצד אחד ירצה שיתייחסו אליו ברצינות, אבל לא יתייחס ברצינות לכללים שהוא קובע.

פנינה תמנו: לכן אני אומרת - - -

אורלי לוי אבקסיס: רק תזכרי את זה בהצבעה הבאה.

פנינה תמנו: את לא צריכה להגיד לי מה לזכור ומה לא לזכור.

דוד רותם: מה אתם ביקשתם?

דוד רותם: איזו ועדה?

אורלי לוי אבקסיס: רווחה.

דוד רותם: לא, אתם ביקשתם כלכלה.

אורלי לוי אבקסיס: לא, אנחנו ביקשנו רווחה.

פנינה תמנו: בסופו של דבר זה גם ההגינות שלנו כלפי עצמנו.

צחי הנגבי: טוב, תם הדיון בנושא הזה.

צחי הנגבי: אנחנו נקדם אותו ככל הניתן בהסכמה, ואם לא, אנחנו נקבל החלטה בלית ברירה.

פנינה תמנו: אז אנחנו מצביעים עכשיו?

צחי הנגבי: לא, עוברים לנושא הבא.

אורלי לוי אבקסיס: לא, רגע, אני חושבת שאנחנו מפספסים את כל העיקרון של דיון מהיר.

אורלי לוי אבקסיס: אם אנחנו לא מקבלים החלטה, אז זה עובר מסדר היום הכל כך דחוף שבגללו זה במסגרת הדיונים המהירים.

אורלי לוי אבקסיס: ולכן אני חושבת שאין מנוס אלא מלערוך הצבעה.

אורלי לוי אבקסיס: ירצו לשים רביזיה?

אורלי לוי אבקסיס: אין מה לעשות.

צחי הנגבי: הסברתי שאנחנו לא נעשה הצבעה, אבל מחר יש דיון נוסף.

צחי הנגבי: אני מקווה שעד מחר - - -

אורלי לוי אבקסיס: - - - מצב שבמסגרת דיונים מהירים לא יהיה דיון מהיר.

פנינה תמנו: שאלה משפטית: האם ניתן לשנות את ניסוח ה - - -

אורלי לוי אבקסיס: אבל כבר קיבלתם בנשיאות שזה יהיה ברווחה.

אורלי לוי אבקסיס: אני לא מבינה על מי את באה להלין, על יושב-ראש הכנסת?

פנינה תמנו: אני לא הייתי בישיבה הספציפית הזאת.

פנינה תמנו: אבל, שוב פעם, יש תקנון.

אורלי לוי אבקסיס: דרך אגב, יש - - -

צחי הנגבי: אורלי, די, ברצינות.

צחי הנגבי: נא להמשיך את הוויכוח בחוץ.

אורלי לוי אבקסיס: אני חושבת שאנחנו מפספסים פה בגדול.

צחי הנגבי: אנחנו ממשיכים בהצעה לסדר היום בנושא: האם הקשר בין חברת "שראל" למשרד הבריאות הוא כשר או פסול.

באסל גטאס: אז מה הייתה ההחלטה בנושא הקודם?

<קריאות: אין החלטה.

אורלי לוי אבקסיס: זה לא בסדר, אנחנו כולנו הגענו לכאן...

צחי הנגבי: בנושא הקודם אנחנו נשתדל עד מחר, כשתהיה לנו ישיבה נוספת, להגיע להסכמה.

באסל גטאס: ואם לא תהיה?

צחי הנגבי: אם לא, אנחנו נקבל החלטה לכאן או לכאן.

אורלי לוי אבקסיס: מתי מחר?

צחי הנגבי: יש דיון ב-11:00.

צחי הנגבי: משה, בבקשה.

משה זלמן פייגלין: אני ביקשתי לדון בנושא של חברת "שראל" פעמיים.

משה זלמן פייגלין: זאת אומרת, ביקשתי, וקיבלתי, שני דיונים נפרדים – אחד בדיון מהיר ואחד בהצעה לסדר.

משה זלמן פייגלין: והייתה סיבה מדוע ביקשתי פעמיים וקיבלתי פעמיים.

משה זלמן פייגלין: ביקשתי פעם אחת שזה יופנה לוועדת העבודה והרווחה ובפעם השנייה ביקשתי שזה יופנה לוועדת הכלכלה.

משה זלמן פייגלין: הסיבה לכך היא מאוד פשוטה: מדובר כאן בשני אספקטים שונים - - -

צחי הנגבי: כרגע איפה אתה רוצה שזה יהיה?

משה זלמן פייגלין: כרגע הוחלט כבר, ואני רוצה שזה יישאר כפי שזה.

משה זלמן פייגלין: אם אתה רוצה, אני אסביר מדוע מלכתחילה ביקשתי את זה.

משה זלמן פייגלין: אני רוצה שהאספקט הרפואי-חברתי יידון בוועדת העבודה, הרווחה והבריאות, ואילו האספקט הכלכלי פרופר, שהוא מאה אחוז כלכלי, אכן יידון, כפי שהוחלט, בוועדת הכלכלה.

משה זלמן פייגלין: מדובר פה ב-1.8 מיליארד שקל, בהתנהלות לא תקינה, בסיפורים שהם כלכליים לחלוטין.

צחי הנגבי: כדי שנדע על מה נצביע, נסביר: יש הצעה לסדר היום, שכרגע מצויה על שולחן ועדת הכלכלה?

חיים כץ: לא.

צחי הנגבי: כלומר, עדיין לא נפלה החלטה איפה היא תהיה.

צחי הנגבי: זאת אומרת, היא עברה אלינו מהמליאה.

צחי הנגבי: אתה רוצה לפצל אותה לשני דיונים בשתי ועדות שונות?

משה זלמן פייגלין: כבר הוחלט כאן בוועדת הכנסת שהיא תועבר לוועדת הכלכלה.

משה זלמן פייגלין: מה שיש כרגע זה דרישה לדיון חוזר של חבר הכנסת כץ.

חיים כץ: תשמע, אני לא יודע מה שהוא אומר לגבי מה שהוחלט.

חיים כץ: בשבוע שעבר היה דיון אצלי על חברת "שראל", שנערך לפחות שעה.

חיים כץ: ביום רביעי יש דיון של עוד שעה וחצי על חברת "שראל", שהוא כלכלי - - -

איתן כבל: חבר'ה, אתם לוקחים יותר מדי קנאביס.

חיים כץ: לא, עוד אפילו לא הגענו לקנאביס.

חיים כץ: זה דיון שבו משה הציג את הבעיות הכלכליות.

חיים כץ: אז אם הוא לא היה רוצה את העניין הכלכלי, הוא היה מוציא את המצגת ולא תוקף את כל הסביבה כמושחתים - - -

צחי הנגבי: רק שאני אבין: לך אין בעיה שהדיון יימשך בוועדת העבודה, אבל אתה רוצה דיון נוסף בהקשר הזה בוועדת הכלכלה?

משה זלמן פייגלין: אני רוצה שהנושא - - -

יצחק וקנין: רבותיי, אני מצטער להגיד את זה, אבל אנחנו חוזרים בדיוק לנושא הקודם.

צחי הנגבי: סליחה, איציק, לא נתתי לך רשות דיבור, תמתין בסבלנות.

צחי הנגבי: משה, בבקשה, תסביר.

משה זלמן פייגלין: אני ביקשתי שני דיונים.

משה זלמן פייגלין: אני אענה למה שאומר חברי חיים כץ, שאכן ניהל את הדיון בצורה מעוררת כבוד, ואין לי שום טענות אליו: העובדה שהנושא הכלכלי עלה אצלך, ולא הנושא הרפואי כפי שתכננתי מלכתחילה, היא מהסיבה שהסברתי אותה בתחילת הדיון: משום שמשרד הבריאות מיהר ונתן את אותו פטור ממכרז לחברת "שראל" ממש לקראת הדיון בוועדה, ולכן היה לי חשוב להעלות את זה באותו הרגע.

משה זלמן פייגלין: אבל אני מבקש שבהמשך, הכוונה המקורית תמומש והנושא הכלכלי יידון בוועדת הכלכלה והנושא החברתי-רפואי יידון בוועדת העבודה והרווחה, כפי שהייתה כוונתי מלכתחילה.

פנינה תמנו: אבל זה נראה לא רציני.

חיים כץ: יש שם גם בעיה פלילית, אז שגם ועדת חוקה תדון בזה.

יצחק וקנין: אדוני, אני רוצה להעיר הערה מאוד חשובה לדיון.

חיים כץ: זה נראה לי שכונה.

חיים כץ: זה נראה כמו שכונה.

צחי הנגבי: חבר הכנסת וקנין, בבקשה.

יצחק וקנין: רבותיי, כמו ששמעתם אותי בדיון הקודם, תשמעו אותי בדיון הזה, אבל הפעם אני הולך להגיד לכם דברים על האחריות שלנו כחברי כנסת.

יצחק וקנין: רבותיי, אני מסכים לחלוטין ששני הנושאים של "שראל" צריכים להיות אצל חיים כץ, אי אפשר לפצל את זה גם לוועדת הכלכלה.

יצחק וקנין: זה לא משנה אם זה דיון כלכלי או לא – אם הדיון במהות שלו צריך להיות בוועדת העבודה והרווחה - - - רבותיי, בדיון הקודם דיברנו על הנושא של מֶכֶר הדירות.

אורלי לוי אבקסיס: הדיור הסוציאלי.

יצחק וקנין: כן, הדיור הסוציאלי.

אורלי לוי אבקסיס: לכן זה רווחה.

יצחק וקנין: אבל תאמיני לי, אני כבר שבועיים יושב בוועדת הכלכלה, ואנחנו דנים בכל סעיפי החוק של מכירת הדיור הציבורי, בכל הניואנסים.

יצחק וקנין: יש פה עניינים שהיועצים המשפטים שמתמתחים בנישה הזאת מכירים את כל הניואנסים שבהם.

יצחק וקנין: אז אנחנו באים ולוקחים את הנושא הזה ועוד פעם מפצלים אותו?

יצחק וקנין: פעם אחת לוקחים את הנושא של "שראל" לוועדת הכלכלה ופעם אחת לוועדת העבודה והרווחה?

יצחק וקנין: אני אומר שוב פעם: אי אפשר לעשות מהדבר הזה צחוק, רבותיי, אי אפשר, תאמינו לי – לא בשבילנו, לא בגלל שיש לי איזה אג'נדה שאני רוצה להוביל, אלא בשביל העיקרון של למקסם את הדיון לדברים הספציפיים.

יצחק וקנין: ולכן אני חושב שגם אם התקבלה פה החלטה - - -

חיים כץ: יש לי עכשיו דיון של חלוקת כספים בין בני זוג שמתגרשים - - -

יצחק וקנין: חיים, גם אם התקבלה פה החלטה לפני שבוע לפצל את הדבר הזה, זו טעות.

יצחק וקנין: צריך לשנות את ההחלטה ולהעביר את הכול לחיים כץ.

יצחק וקנין: זו דעתי.

איתן כבל: אדוני היושב-ראש, משפט ברשותך.

צחי הנגבי: רגע, שארבל תסביר מה קרה ואולי גם אני אבין מה קרה.

<ארבל אסטרחן: חבר הכנסת פייגלין הגיש שתי הצעות שונות בנושא של חברת "שראל":

<ארבל אסטרחן: הצעה לדיון מהיר שעברה לוועדת העבודה בנושא המונופול של חברת "שראל" ברכישת ומכירת ציוד רפואי, שזה עבר מהנשיאות לוועדת העבודה; ובנפרד, הוא הגיש הצעה לסדר היום שנדונה במליאה, בנושא "האם הקשר בין חברת "שראל" למשרד הבריאות כשר או פסול".

<ארבל אסטרחן: את זה הוא רצה להעביר במליאה לוועדת הכלכלה, אבל זה עבר לכאן לקביעת ועדה.

<ארבל אסטרחן: ופה אנחנו נמצאים ב - - -

צחי הנגבי: כלומר, עוד לא קיבלנו שום החלטה בנושא.

צחי הנגבי: ועדת הכנסת לא דנה בנושא אף פעם.

<קריאות: - - -

צחי הנגבי: ועדת הכנסת דנה בזה או לא?

צחי הנגבי: היא דנה בשבוע שעבר, והחליטה על ועדת הכלכלה.

<קריאות: - - -

יצחק וקנין: מה שתחליטו תחליטו, זה מעל לבינתי הדבר הזה.

פנינה תמנו: אני חושבת שזה מדרון חלקלק: ברגע שניקח דיונים בנושא מסוים ונתחיל לפצל אותם - - -

צחי הנגבי: זה מתחבר לדיון העקרוני שנתחיל מחר.

איתן כבל: נכון.

איתן כבל: אבל אדוני היושב-ראש, יש כאן נקודה שהיא הרבה מעבר לזה.

איתן כבל: בסופו של דבר, הרי אין הצעת חוק או דיון מהיר או הצעה לסדר - - -

אורלי לוי אבקסיס: - - - כל הזמן מבקשים ועדת הכספים.

איתן כבל: סליחה, אורלי, אני מדבר.

איתן כבל: אין כמעט נושא שאתה לא יכול לפצל אותו לכל הוועדות – בכל נושא כמעט יש היבטים, חברתיים, כלכליים ועוד.

איתן כבל: אבל בסוף התפקיד שלנו הוא לבחון מהי ליבת הבקשה.

איתן כבל: ליבת הבקשה היא זו שקובעת.

איתן כבל: הרי, מה, חיים כץ לא יכול לדבר על עניינים כלכליים?

איתן כבל: או להפך?

איתן כבל: הרי בסוף-בסוף, לכל חוק, לכל דיון מהיר, לכל הצעה לסדר, יש את הלב שלה, והלב הוא שמכתיב לאן זה ילך.

איתן כבל: ובמקרה הזה הלב הוא הדיון של חיים כץ.

משה זלמן פייגלין: אז תן לי להסביר, כי מה שאמרת זה מאוד נכון - - -

<קריאות: - - -

איתן כבל: אני רק אומר שצריך לקבוע, צריך להגדיר.

צחי הנגבי: רבותיי, אנחנו ננסה להגיע להסכמות מחוץ לחדר הוועדה, חבל לעכב את החברים.

צחי הנגבי: ממילא זה מתחבר לדיון העקרוני שלנו.

צחי הנגבי: אז גם בעניין הזה לא נקיים הצבעה.

אברהם מיכאלי: אז גם כאן הוחלט לא להחליט?

אברהם מיכאלי: אני רואה שאנחנו ועדה שמחליטה לא להחליט.

צחי הנגבי: בואו ננסה לקבוע ועדות לדיון בהצעות לסדר היום בלי ויכוחים עקרוניים.

צחי הנגבי: יש הצעה בנושא: יוזמת השלום האמריקאית והתבטאויותיו של שר החוץ בענייני חילופי שטחים, של חברי הכנסת ברכה, שי, גטאס, רוזין, מיכאלי, טיבי, יוגב ומאיר פרוש.

צחי הנגבי: בנושא הזה הייתה הצעה מבודחת להעביר את הנושא לוועדת המדע, אבל ההמלצה היא להעביר את הדברים לוועדת החוץ הביטחון.

צחי הנגבי: מי בעד ההמלצה?

צחי הנגבי: הצבעה בעד אישור ההצעה להעביר את הנושא לוועדת החוץ והביטחון – רוב ההצעה אושרה.

צחי הנגבי: הנושא השני הוא הצעה לסדר היום בנושא: מו"מ תוך היעדר התייחסות למאבק הפליטים היהודים יוצאי ארצות ערב להכרה ולפיצויים, של חבר הכנסת נסים זאב.

צחי הנגבי: אני מבין שאתה בעד שהנושא יעבור לוועדת החוץ והביטחון, וזו גם ההמלצה הטבעית.

צחי הנגבי: מי בעד?

נסים זאב: רגע, רגע, הבקשה שלי הייתה ועדה משותפת, וזאב אלקין אמר שהוא ממליץ על ועדה משותפת, וזה גם נמצא בפרוטוקול, אבל המזכירה הנכבדה אמרה שלא במליאה מחליטים על זה - - -

ירדנה מלר-הורוביץ: על הרכב הוועדה.

ירדנה מלר-הורוביץ: אבל אם יש ועדה משותפת אז צריכים לבקש, וועדת הכנסת מחליטה.

נסים זאב: אני מבקש - - -

צחי הנגבי: אם ההצעה שלך היא להקים ועדה משותפת, אז אני לא יכול להחליט כרגע, אני צריך להתייעץ עם יו"ר הקואליציה, כי הוא זה שמנהל את העניין.

צחי הנגבי: אנחנו נדבר עם יריב, ובינתיים נמתין עם העניין עד שנקבל עליו החלטה, שתתקבל בהמשך הדרך.

צחי הנגבי: אז אין בנושא הזה הצבעה, לא נקבל החלטה.

צחי הנגבי: הנושא הבא: קביעת ועדה להצעת חוק הארכת תוקף צו הגנה וצו למניעת הטרדה מאיימת, של חבר הכנסת דוד צור וקבוצת חברי הכנסת.

צחי הנגבי: למעשה, חברת הכנסת לביא הבהירה פה עמדה אחרת, אבל היא הסירה את ההתנגדות, וכרגע ניתן להעביר את זה לוועדת החוקה, חוק ומשפט – בעקבות הדיונים שהיו.

צחי הנגבי: מי בעד?

צחי הנגבי: הצבעה בעד אישור ההצעה להעביר את הדיון לוועדת החוקה, חוק ומשפט – רוב ההצעה אושרה.

צחי הנגבי: ההצעה עוברת לוועדת החוקה, חוק ומשפט.

צחי הנגבי: תודה.